Assyrian

### ܦܵܣܘܿܥܬܵܐ 1: ܗܲܡܙܲܡܬܵܐ ܒܘܼܬ ܡܩܲܒܠܵܢܘܼܬܵܐ ܥܲܡ ܐ݇ܢܵܫܹ̈ܐ ܐ݇ܚܹܪ݇ܢܹ̈ܐ ܟܡܝܼܠܹ̈ܐ ܒܫܸܢܹ̈ܐ

# ܫܒܼܘܿܩܘܼܢ ܠܲܢ ܕܣܲܙܓܸܪܲܚ ܥܲܡܚܕܵܕܹ̈ܐ ܐܝܼܡܲܢ ܕܗܲܡܙܘܼܡܹܐ ܝܘܲܚ ܒܘܼܬ ܡܩܲܒܠܵܢܘܼܬܵܐ


## ܣܢܵܕܬܵܐ ܝܼܠܵܗܿ ܡܸܬܩܲܢܝܵܢܬܵܐ

ܗܲܡܙܲܡܬܵܐ ܒܘܼܬ ܡܩܲܒܠܵܢܘܼܬܵܐ، ܝܲܢ ܐܵܦ ܩܪܵܝܬܵܐ ܓܵܘ ܕܐܵܗܵܐ ܟܬܵܒܼܘܿܢܵܐ، ܒܲܠܟܵܐ ܗܵܘܝܼ ܡܲܠܒܼܸܚܵܢܹ̈ܐ ܩܵܐ ܚܲܕܟܡܵܐ ܐ݇ܢܵܫܹ̈ܐ.

### ܚܸܠܡܲܬܹ̈ܐ ܕܡܵܠܘܿܟܼܘܼܬܵܐ ܘܕܣܢܵܕܬܵܐ

**1800RESPECT (1800 737 732)**[1800respect.org.au](https://www.1800respect.org.au/)

**ܡܚܵܘܝܵܢܵܐ ܕܨܦܵܚܬܵܐ ܓܸܢܣܵܢܵܝܬܵܐ ܕܐܘܿܣܬܪܵܠܵܝܵܐ ܕܚܸܠܡܲܬܹ̈ܐ ܕܣܢܵܕܬܵܐ**[nasasv.org.au](https://www.nasasv.org.au/)

**MensLine (1300 78 99 78)**[mensline.org.au](https://www.mensline.org.au/)

**13YARN – 13 92 76**[13yarn.org.au](https://www.13yarn.org.au/)

**Lifeline (13 11 14)**[lifeline.org.au](http://lifeline.org.au/)

**ܐܸܢ ܐܲܚܬܘܿܢ ܝܼܬܘܿܢ ܓܵܘ ܩܸܢܛܵܐ ܗܵܫܵܝܵܐ، ܐܸܢ ܒܲܣܡܵܐܠܵܘܟܼܘܿܢ ܡܲܚܒܸܪܘܼܢ ܩܵܐ 000**

### ܕܵܐܟܼܝܼ ܠܸܝܵܗܒܼܵܐ ܦܘܼܢܵܝܵܐ ܩܵܐ ܚܲܕ ܦܲܪܨܘܿܦܵܐ ܕܡܓܲܠܹܐܠܗܘܿܢ ܢܸܣܝܵܢܘܼܗ̈ܝ ܕܥܢܵܦܵܐ ܓܸܢܣܵܢܵܝܵܐ ܝܲܢ ܨܦܵܚܬܵܐ ܓܸܢܣܵܢܵܝܬܵܐ

ܗܘܼܦܵܟܼ ܥܒܼܵܕܹ̈ܐ ܡܪܲܚܡܵܢܹ̈ܐ ܠܘܼܩܒܼܵܠ ܡܓܲܠܵܝܬܵܐ ܕܥܢܵܦܵܐ ܓܸܢܣܵܢܵܝܵܐ ܟܹܐ ܗܲܝܸܪܝܼ ܩܵܐ ܦܵܝܫܵܢܹ̈ܐ ܕܪܵܓܼܫܝܼ ܕܦܝܼܫܹܐ ܝܢܵܐ ܫܸܡܥܝܹܐ ܘܟܹܐ ܛܲܐܠܝܼ ܚܲܕ ܓܲܪܵܐ ܐܲܠܨܵܝܵܐ ܓܵܘ ܦܘܼܣܩܵܢܲܝ̈ܗܝ ܒܛܠܵܒܬܵܐ ܕܗܲܝܲܪܬܵܐ ܙܵܘܕܵܢܬܵܐ.

ܐܵܢܝܼ ܡܸܢܕܝܼܵܢܹ̈ܐ ܒܘܼܫ ܐܵܢܲܢܩܵܝܹ̈ܐ ܕܡܵܨܝܼܬܘܿܢ ܥܵܒܼܕܝܼܬܘܿܢ ܠܗܘܿܢ ܝܼܢܵܐ:

* ܡܲܫܡܸܥܡܘܼܢ ܒܗܸܫܝܵܪܘܼܬܵܐ، ܕܠܵܐ ܩܛܵܥܬܵܐ ܕܗܲܡܙܲܡܬܵܐ ܝܲܢ ܕܝܵܢܬܵܐ
* ܡܲܚܙܝܼܡܘܼܢ ܕܐܲܚܬܘܿܢ ܗܲܝܡܘܼܢܹܐ ܝܬܘܿܢ ܠܡܸܢܕܝܼ ܕܐܵܢܝܼ ܕܒܹܐܡܵܪܵܐ ܝܢܵܐ ܩܵܐܠܵܘܟܼܘܿܢ
* ܫܒܼܘܿܩܘܼܢ ܠܗܘܿܢ ܕܝܵܕܥܝܼ ܕܐܵܢܝܼ ܐܝܼܬܠܗܘܿܢ ܣܢܵܕܬܵܘܟܼܘܿܢ

ܥܸܕܵܢܵܐ ܕܡܓܲܠܵܝܬܲܝܗܝ ܒܸܕ ܥܵܒܼܕܵܐ ܡܲܥܒܕܵܢܘܼܬܵܐ ܥܲܠ ܗܿܝ ܐܘܼܪܚܵܐ ܒܘܼܫ ܨܦܵܝܝܼ ܕܥܸܢܝܵܢܵܐ. ܐܸܢ ܐܵܢܝܼ ܝܼܢܵܐ ܓܵܘ ܩܸܢܛܵܐ ܕܥܢܵܦܵܐ ܙܵܘܕܵܢܵܐ ܝܲܢ ܨܦܵܚܬܵܐ، ܒܲܠܟܵܐ ܣܵܢܩܝܼ ܠܚܲܡܲܝܬܵܐ ܚܲܕܪܹܫܵܝܬܵܐ.

ܐܵܦ ܐܝܼܬ ܚܲܕ ܡܸܢܝܵܢܵܐ ܕܚܸܠܡܲܬܹ̈ܐ ܕܣܢܵܕܬܵܐ ܐܲܬܪܵܝܹ̈ܐ، ܐܘܼܚܕܵܢܵܝܹ̈ܐ ܘܐܸܩܠܹܝܡܵܝܹ̈ܐ ܕܝܼܢܵܐ ܡܸܬܩܲܢܝܵܢܹ̈ܐ.



## ܡܘܿܕܝܼ ܝܠܵܗܿ ܡܩܲܒܠܵܢܘܼܬܵܐ ܓܸܢܣܵܢܵܝܬܵܐ؟

ܡܩܲܒܠܵܢܘܼܬܵܐ ܓܸܢܣܵܢܵܝܬܵܐ ܝܼܠܵܗܿ ܚܲܕ ܣܘܼܙܓܵܪܵܐ ܚܹܐܪܵܐ، ܨܸܒܼܝܵܢܵܝܵܐ، ܘܨܲܠܝܼܠܵܐ ܒܹܝܠ ܐ݇ܢܵܫܹ̈ܐ ܕܫܲܘܬܸܦܝܼ ܓܵܘ ܚܲܕ ܥܒܼܵܕܵܐ ܓܸܢܣܵܢܵܝܵܐ. ܐܵܗܵܐ ܣܘܼܙܓܵܪܵܐ ܐܲܚܟ̰ܝܼ ܟܹܐ ܗܵܘܹܐ ܐܝܼܡܲܢ ܕܐܲܢܹܐ ܐ݇ܢܵܫܹ̈ܐ ܟܹܐ ܪܵܓܼܫܝܼ ܡܫܲܘܬܦܵܐܝܼܬ ܘܫܲܪܝܼܪܵܐܝܼܬ ܕܒܵܥܝܼ ܫܲܘܬܸܦܝܼ ܓܵܘ ܗܿܘ ܥܒܼܵܕܵܐ ܓܸܢܣܵܢܵܝܵܐ ܘܥܵܒܼܘܿܕܵܐܝܼܬ ܐܲܟܸܕܝܼ ܕܐܵܦ ܫܲܪܝܼܟܲܝܗܝ ܗܵܕܟܼܵܐ ܒܸܪܓܼܵܫܵܐ ܝܢܵܐ.

ܡܲܥܢܵܝܵܐ ܕܐܵܗܵܐ ܝܼܠܹܗ ܕܐܲܚܟ̰ܝܼ ܐܝܼܬ ܡܩܲܒܠܵܢܘܼܬܵܐ ܩܵܐ ܚܕܵܐ ܥܵܒܼܘܿܕܘܼܬܵܐ ܓܸܢܣܵܢܵܝܬܵܐ ܐܸܢ ܟܠܲܝܗܝ ܫܲܪܸܟܵܢܹ̈ܐ:

* ܣܲܙܓܸܪܝܼ ܥܲܡܚܕܵܕܹ̈ܐ ܕܫܲܪܸܟܝܼ
* ܒܕܘܼܙܘܼܬܵܐ ܒܵܥܝܼ ܕܫܵܘܬܸܦܝܼ ــ ܐܵܢܝܼ ܠܹܐ ܝܢܵܐ ܒܸܪܓܼܵܫܵܐ ܕܓܵܪܲܓ ܫܵܘܬܸܦܝܼ
* ܨܲܚܨܹܝܼ ܥܲܡܚܕܵܕܹ̈ܐ ܩܵܐ ܐܲܟܲܕܬܵܐ ܕܟܠܚܲܕ ܒܵܥܹܐ ܕܫܵܘܬܸܦ
* ܡܲܚܙܝܼ ܝܲܢ ܐܵܡܪܝܼ ܕܒܵܥܝܼ ܫܵܘܬܸܦܝܼ ܘܒܚܕܵܐ ܐܘܼܪܚܵܐ ܨܦܝܼܬܵܐ ܘܦܬܝܼܚܬܵܐ.

ܡܩܲܒܠܵܢܘܼܬܵܐ ܓܸܢܣܵܢܵܝܬܵܐ ܐܝܼܬܠܵܗܿ ܐܲܣܘܼܪܹ̈ܐ ܒܥܵܒܼܘܿܕܘܵܬܹ̈ܐ ܓܸܢܣܵܢܵܝܹ̈ܐ ܐܲܝܟܼ:

* ܫܲܘܬܲܦܬܵܐ ܓܸܢܣܵܢܵܝܬܵܐ
* ܕܩܵܪܬܵܐ ܒܚܲܕ ܦܲܪܨܘܿܦܵܐ ܒܚܕܵܐ ܐܘܼܪܚܵܐ ܓܸܢܣܵܢܵܝܬܵܐ
* ܫܲܪܲܟܬܵܐ ܕܨܘܼܪܝܵܬܹ̈ܐ ܓܸܢܣܵܢܵܝܹ̈ܐ ܥܲܡܚܕܵܕܹܐ
* ܥܵܒܼܘܿܕܘܵܬܹ̈ܐ ܓܸܢܣܵܢܵܝܹ̈ܐ ܥܲܠ ܐܸܢܬܸܪܢܸܬ ܘܫܲܕܲܪܬܵܐ ܕܐܸܓܲܪܝܵܬܹ̈ܐ ܓܸܢܣܵܢܵܝܹ̈ܐ ܟܸܪܝܹ̈ܐ ܒܐܘܼܪܚܵܐ ܕܡܘܿܒܵܝܠ.

ܡܩܲܒܠܵܢܘܼܬܵܐ ܓܸܢܣܵܢܵܝܬܵܐ ܠܹܐ ܝܠܵܗܿ:

* ܚܲܕ ܩܸܛܪܵܐ ܩܵܐ ܫܪܵܝܬܵܐ
* ܚܕܵܐ ܡܲܥܡܲܠܬܵܐ ܬܲܓܵܪܵܝܬܵܐ ܝܲܢ ܚܲܕ ܟܘܿܢܬܪܵܟܬ ـ ܚܕܵܐ ܡܲܚܠܲܦܬܵܐ ܐܲܝܟܵܐ ܕܚܲܕ ܦܲܪܨܘܿܦܵܐ ’ܝܵܗܹܒܼ‘ ܝܲܢ ’ܩܲܒܸܠ‘ ܡܩܲܒܠܵܢܘܼܬܵܐ.

ܦܲܪܡܲܝܬܵܐ ܘܝܵܗܒܼܫܩܵܠܵܐ ܒܘܼܬ ܡܩܲܒܠܵܢܘܼܬܵܐ ܝܼܠܵܗܿ ܚܲܕ ܣܲܗܡܵܐ ܕܚܕܵܐ ܕܵܣܬܵܐ ܕܡܗܝܼܪܘܼܝܵܬܹ̈ܐ ܕܐ݇ܢܵܫܹ̈ܐ ܡܵܨܝܼ ܝܵܠܦܝܼ ܠܗܘܿܢ ܩܵܐ ܕܗܵܘܹܐܠܗܘܿܢ ܐܲܣܘܼܪܹ̈ܐ ܓܸܢܣܵܢܵܝܹ̈ܐ ܫܲܝܢܵܝܹ̈ܐ ܘܚܘܼܠܡܵܢܵܝܹ̈ܐ. ܓܵܪܲܓ ܗܵܘܝܵܐ ܡܩܲܒܠܵܢܘܼܬܵܐ ܩܵܐ ܥܵܒܼܘܿܕܘܼܬܵܐ ܓܸܢܣܵܢܵܝܬܵܐ ܩܵܐ ܕܗܵܘܝܵܐ ܚܹܐܪܬܵܐ ܡܼܢ ܥܢܵܦܵܐ، ܡܲܬܲܒܼܬܵܐ ܕܚܲܝܠܵܐ ܘܙܲܒܛܲܢܬܵܐ.

### ܩܵܐ ܡܘܿܕܝܼ ܝܠܵܗܿ ܡܩܲܒܠܵܢܘܼܬܵܐ ܐܵܢܲܢܩܵܝܬܵܐ؟

ܡܩܲܒܠܵܢܘܼܬܵܐ ܝܼܠܵܗܿ ܐܲܠܨܵܝܬܵܐ ܩܵܐ ܬܦܵܩܝܵܬܹ̈ܐ ܫܲܝܢܵܝܹ̈ܐ ܘܚܘܼܠܡܵܢܵܝܹ̈ܐ. ܟܹܐ ܒܵܢܝܵܐ ܡܝܲܩܲܪܬܵܐ، ܘܝܵܗܒܼܫܩܵܠܵܐ، ܘܗܲܝܡܵܢܘܼܬܵܐ ܒܸܫܒܼܵܩܵܐ ܫܲܪܝܼܟܹ̈ܐ ܕܡܲܚܙܝܼ ܪܓܼܝܼܓܼܘܼܬܵܐ ܘܬܚܘܼܡܹ̈ܐ ܒܚܹܐܪܘܼܬܵܐ. ܡܩܲܒܠܵܢܘܼܬܵܐ ܐܵܦ ܟܹܐ ܡܲܒܪܸܝܵܐ ܐܲܣܘܼܪܹ̈ܐ ܒܘܼܫ ܚܲܝܠܵܢܹ̈ܐ ܒܹܝܠܲܝܗܝ.



## ܩܵܐ ܡܘܿܕܝܼ ܓܵܪܲܓ ܬܲܚܡܸܢܲܚ ܒܘܼܬ ܡܩܲܒܠܵܢܘܼܬܵܐ ܓܸܢܣܵܢܵܝܬܵܐ؟

ܒܘܼܨܵܝܵܐ ܗܵܫܵܝܵܐ ܡܲܚܙܘܼܝܹܐ ܝܠܹܗ ܕܐ݇ܢܵܫܹ̈ܐ ܥܠܲܝܡܹ̈ܐ ܟܹܐ ܩܵܒܠܝܼ ܕܟܡܝܼܠܹ̈ܐ ܒܫܸܢܹ̈ܐ ܓܵܘ ܚܲܝܘܼܬܲܝܗܝ ܓܵܪܲܓ ܗܲܡܙܸܡܝܼ ܥܲܡܲܝܗܝ ܒܘܼܬ ܡܩܲܒܠܵܢܘܼܬܵܐ ܓܸܢܣܵܢܵܝܬܵܐ.



ܗܲܡܙܲܡܬܵܐ ܒܘܼܬ ܡܩܲܒܠܵܢܘܼܬܵܐ ܓܵܪܲܓ ܠܵܐ ܗܵܘܝܵܐ ܐܲܚܟ̰ܝܼ ܐܝܼܡܲܢ ܕܡܸܢܕܝܼܵܢܹ̈ܐ ܠܵܐ ܨܦܵܝܝܼ ܩܲܘܘܼܡܹܐ ܝܢܵܐ.

ܡܛܵܝܬܵܐ ܠܡܩܲܒܠܵܢܘܼܬܵܐ، ܚܲܡܲܝܬܘܿܗܿ ܘܡܲܕܲܥܬܘܿܗܿ ܝܼܢܵܐ ܚܕܵܐ ܕܵܣܬܵܐ ܕܡܗܝܼܪܘܼܝܵܬܹ̈ܐ ܕܟܠܚܲܕ ܐ݇ܢܵܫܵܐ ܡܵܨܹܐ ܝܵܠܹܦܠܗܘܿܢ. ܐܲܢܹܐ ܣܘܼܘܵܕܹ̈ܐ (ܗܲܡܙܲܡܝܵܬܹ̈ܐ) ܟܹܐ ܗܵܘܝܼ ܚܲܕ ܣܲܗܡܵܐ ܐܵܢܲܢܩܵܝܵܐ ܕܛܘܼܘܵܪܵܐ ܕܟܠܚܲܕ ܦܲܪܨܘܿܦܵܐ ܥܠܲܝܡܵܐ.

### ܕܵܐܟܼܝܼ ܟܹܐ ܬܲܚܡܸܢܲܚ ܒܘܼܬ ܡܩܲܒܠܵܢܘܼܬܵܐ؟

ܐ݇ܢܵܫܹ̈ܐ ܐܝܼܬܠܗܘܿܢ ܬܲܚܡܲܢܝܵܬܹ̈ܐ ܦܪܝܼܫܹ̈ܐ ܒܘܼܬ ܡܩܲܒܠܵܢܘܼܬܵܐ. ܠܡܘܿܕܝܼ ܟܹܐ ܕܵܡܝܵܐ، ܡܘܿܕܝܼ ܟܹܐ ܚܵܒܼܫܵܐ، ܐܸܢ ܗܵܣܵܢܵܝ ܝܠܵܗܿ ܝܲܢ ܙܲܗܡܲܬ ܠܕܪܵܫܵܐ.

ܚܲܕ ܒܘܼܨܵܝܵܐ ܓܵܘ ܕܘܼܒܵܪܹ̈ܐ ܕܐ݇ܢܵܫܹ̈ܐ ܥܠܲܝܡܹ̈ܐ ܕܡܼܢ 16 ܗܲܠ 24 ܫܸܢܹ̈ܐ ܡܘܼܚܙܹܐܠܵܗܿ ܕ 33% ܣܲܙܓܘܼܪܹܐ ܝܢܵܐ ’ܕܥܝܵܕܵܝܬܵܐ ܝܠܵܗܿ ܩܵܐ ܩܒܼܵܠܝܵܬܹ̈ܐ ܕܨܦܵܚܬܵܐ ܓܸܢܣܵܢܵܝܬܵܐ ܕܗܵܘܝܼ ܚܕܵܐ ܐܘܼܪܚܵܐ ܕܫܩܵܠܬܵܐ ܕܬܘܼܥܠܵܐ ܡܼܢ ܐܘܼܪܙܹ̈ܐ‘. ܐܵܗܵܐ ܡܸܢܕܝܼ ܡܲܚܫܘܼܚܹܐ ܝܠܹܗ ܕܐ݇ܢܵܫܹ̈ܐ ܥܠܲܝܡܹ̈ܐ ܒܲܠܟܵܐ ܗܵܘܝܵܐ ܙܲܗܡܲܬ ܩܵܐܠܲܝܗܝ ܕܦܵܪܫܝܼܠܵܗܿ ܡܩܲܒܠܵܢܘܼܬܵܐ ܡܼܢ ܥܢܵܦܵܐ ܓܸܢܣܵܢܵܝܵܐ. [[1]](#footnote-1)

ܐܝܼܢܵܐ، ܡܙܲܘܲܕܬܵܐ ܕܡܵܘܕܥܵܢܘܼܬܵܐ ܡܣܝܼܡܵܢܬܵܐ ܡܵܨܝܵܐ ܕܗܲܝܸܪܵܐ ܩܵܐ ܐ݇ܢܵܫܹ̈ܐ ܥܠܲܝܡܹ̈ܐ ܕܛܲܘܸܪܝܼ ܐܲܣܘܼܪܹ̈ܐ ܡܝܲܩܪܵܢܹ̈ܐ ܡܫܲܘܬܦܹ̈ܐ ܘܚܵܣܟܼܝܼ ܡܼܢ ܙܝܵܢܵܐ. ܐܝܼܢܵܐ ܡܼܢ ܩܵܕ݇ܡ ܕܗܲܡܙܸܡܙܲܚ ܥܲܡ ܐ݇ܢܵܫܹ̈ܐ ܥܠܲܝܡܹ̈ܐ، ܐܲܚܢܲܢ ܣܢܝܼܩܹ̈ܐ ܝܘܲܚ ܕܩܲܢܛܪܸܢܲܚ ܪܸܥܝܵܢܲܢ ܥܲܠ ܗܲܡܙܲܡܬܵܐ ܒܹܝܠ ܟܡܝܼܠܹ̈ܐ ܒܫܸܢܹ̈ܐ.



### ܩܵܐ ܡܘܿܕܝܼ ܓܵܪܲܓ ܩܲܕ݇ܡܵܝܬܵܐ ܗܲܡܙܸܡܲܚ ܥܲܡ ܐ݇ܢܵܫܹ̈ܐ ܐ݇ܚܹܪ݇ܢܹ̈ܐ ܟܡܝܼܠܹ̈ܐ ܒܫܸܢܹ̈ܐ؟

ܡܼܢ ܩܵܕ݇ܡ ܕܗܲܡܙܸܡܲܚ ܥܲܡ ܐ݇ܢܵܫܹ̈ܐ ܥܠܲܝܡܹ̈ܐ، ܓܵܪܲܓ ܟܠܲܢ ܣܲܙܓܸܪܲܚ ܥܲܡܚܕܵܕܹ̈ܐ ܐܝܼܡܲܢ ܕܗܲܡܙܘܼܡܹܐ ܝܘܲܚ ܒܘܼܬ ܡܩܲܒܠܵܢܘܼܬܵܐ ܩܵܐ ܕܡܙܲܘܸܕܲܚ ܠܗܘܿܢ ܒܚܕܵܐ ܐܸܓܲܪܬܵܐ ܡܚܲܝܕܬܵܐ.

ܪܵܒܵܐ ܓܵܗܹ̈ܐ، ܡܩܲܒܠܵܢܘܼܬܵܐ ܓܸܢܣܵܢܵܝܬܵܐ ܠܹܐ ܦܵܝܫܵܐ ܕܪܝܼܫܬܵܐ ܒܹܝܠ ܟܡܝܼܠܹ̈ܐ ܒܫܸܢܹ̈ܐ، ܘܟܹܐ ܡܲܡܛܸܝܵܐ ܠܠܵܐ ܪܲܗܲܬܘܼܬܵܐ ܘܠܪܲܚܩܲܢܬܵܐ.

ܐܘܼܪܚܵܐ ܒܘܼܫ ܨܦܵܝܝܼ ܕܓܼܠܵܒܬܵܐ ܠܐܵܗܵܐ ܝܼܠܵܗܿ ܒܡܲܠܲܦܬܵܐ ܕܓܵܢܵܘܟܼܘܿܢ ܒܡܲܦܠܲܚܬܵܐ ܕܡܲܒܘܼܥܹ̈ܐ ܥܲܠ ܫܵܘܦܵܐ [consent.gov.au](https://www.consent.gov.au/) ܘܥܒܼܵܪܬܵܐ ܓܵܘ ܕܘܼܪܵܫܹ̈ܐ ܥܲܡ ܐ݇ܢܵܫܹ̈ܐ ܐ݇ܚܹܪ݇ܢܹ̈ܐ ܟܡܝܼܠܹ̈ܐ ܒܫܸܢܹ̈ܐ. ܓܲܫܲܩܝܵܬܵܘܟܼ̈ܘܿܢ ܦܲܪܨܘܿܦܵܝܹ̈ܐ ܥܲܠ ܡܩܲܒܠܵܢܘܼܬܵܐ ܒܲܠܟܵܐ ܠܵܐ ܕܵܒܼܩܝܼ ܥܲܡ ܓܲܫܲܩܝܵܬܹ̈ܐ ܕܐ݇ܚܹܪ݇ܢܹ̈ܐ ܘܐܵܗܵܐ ܡܸܢܕܝܼ ܝܼܠܹܗ ܡܸܬܩܲܒܠܵܢܵܐ.

ܗܿܝ ܒܐܘܼܪܚܵܐ ܕܣܘܼܘܵܕܵܐ، ܚܕܵܐ ܦܲܪܡܲܝܬܵܐ ܡܸܫܬܲܪܟܵܢܬܵܐ ܡܵܨܝܵܐ ܕܫܲܪܝܵܐ ܒܸܗܘܵܝܵܐ.

## ܚܲܡܫܵܐ ܡܸܢܕܝܼܵܢܹ̈ܐ ܓܵܪܲܓ ܕܵܟܼܪܲܚܠܗܘܿܢ ܐܝܼܡܲܢ ܕܗܲܡܙܲܡܬܵܐ ܗܵܘܝܵܐ ܒܘܼܬ ܡܩܲܒܠܵܢܘܼܬܵܐ

ܐܝܼܬ ܚܲܡܫܵܐ ܬܲܚܡܲܢܝܵܬܹ̈ܐ ܪܹܫܵܝܹ̈ܐ ܕܟܹܐ ܗܲܝܸܪܝܼ ܒܦܲܫܲܩܬܵܐ ܕܡܩܲܒܠܵܢܘܼܬܵܐ ܓܸܢܣܵܢܵܝܬܵܐ:

### 1. ܡܩܲܒܠܵܢܘܼܬܵܐ ܝܼܠܵܗܿ ܚܹܐܪܬܵܐ ܘܨܸܒܼܝܵܢܵܝܬܵܐ

ܡܩܲܒܠܵܢܘܼܬܵܐ ܝܼܠܵܗܿ ܗܲܡܵܫܵܐ ܚܲܕ ܓܘܼܒܵܝܵܐ ܚܹܐܪܵܐ. ܠܲܝܬ ܡܩܲܒܠܵܢܘܼܬܵܐ ܐܸܢ ܚܲܕ ܦܲܪܨܘܿܦܵܐ ܫܘܼܪܸܟܵܐ:

* ܡܢܲܣܘܼܝܹܐ ܝܠܹܗ ܥܢܵܦܵܐ
* ܝܼܠܹܗ ܓ̰ܒܝܼܪܵܐ ܝܲܢ ܡܘܼܬܒܼܵܐ ܬܚܘܿܬ ܚܲܝܠܵܐ ܕܥܵܒܼܹܕ ܚܲܕ ܡܸܢܕܝܼ
* ܪܵܓܼܹܫ ܕܦܝܼܫܵܐ ܝܠܹܗ ܡܘܼܪܗܸܒܼܵܐ ܝܲܢ ܗܘܼܕܸܕܵܐ
* ܪܵܓܼܹܫ ܕܦܝܼܫܵܐ ܝܠܹܗ ܡܘܼܢܟܼܸܦܵܐ
* ܐܝܼܬܠܹܗ ܚܲܕ ܡܸܢܕܝܼ ܕܦܝܼܫܵܐ ܝܠܹܗ ܫܩܝܼܠܵܐ ܡܸܢܹܗ
* ܦܝܼܫܵܐ ܝܠܹܗ ܓ̰ܘܼܣܸܣܵܐ ܐܸܠܹܗ ܝܲܢ ܥܩܝܼܒܼܵܐ
* ܦܝܼܫܵܐ ܝܠܹܗ ܙܘܼܒܛܸܢܵܐ.

ܡܩܲܒܠܵܢܘܼܬܵܐ ܠܹܐ ܐܵܬܝܵܐ ܥܲܡ ܫܲܪܛܹ̈ܐ. ܗܿܝ ܓܵܪܲܓ ܦܵܝܫܵܐ ܝܗܝܼܒܼܬܵܐ ܡܲܓܵܢܵܐܝܼܬ ܘܫܲܪܝܼܪܵܐܝܼܬ ܘܕܠܵܐ ܡܲܚܦܲܠܬܵܐ.



### 2. ܨܸܦܝܹ̈ܐ ܘܡܘܼܝܕܸܥܹ̈ܐ

ܟܠܚܲܕ ܦܲܪܨܘܿܦܵܐ ܪܵܓܼܹܫ ܫܲܪܝܼܪܵܐܝܼܬ ܕܐܲܟܝܼܕܵܐ ܝܠܹܗ ܝܲܢ ܛܲܢܵܢܵܐ ܘܝܵܕܹܥ ܠܡܘܿܕܝܼ ܝܢܵܐ ܐܵܢܝܼ ܣܲܙܓܘܼܪܹܐ. ܡܩܲܒܠܵܢܘܼܬܵܐ ܝܼܠܵܗܿ ܐܝܼܡܲܢ ܕܟܠܚܲܕ ܦܲܪܨܘܿܦܵܐ:

* ܒܵܥܹܐ ܕܫܵܩܹܠ ܚܲܕ ܓܲܪܵܐ ܓܵܘ ܥܵܒܼܘܿܕܘܼܬܵܐ ܓܸܢܣܵܢܵܝܬܵܐ
* ܦܲܪܡܹܐ ܡܘܿܕܝܼ ܝܠܵܗܿ ܗܿܝ ܥܵܒܼܘܿܕܘܼܬܵܐ ܓܸܢܣܵܢܵܝܬܵܐ.

ܡܩܲܒܠܵܢܘܼܬܵܐ ܠܚܕܵܐ ܥܵܒܼܘܿܕܘܼܬܵܐ ܓܸܢܣܵܢܵܝܬܵܐ، ܐܲܝܟܼ ܢܫܵܩܬܵܐ ܝܲܢ ܕܩܵܪܬܵܐ، ܠܹܐ ܝܠܵܗܿ ܡܲܥܢܵܝܘܿܗܿ ܩܒܲܠܬܵܐ ܕܥܵܒܼܘܿܕܘܵܬܹ̈ܐ ܓܸܢܣܵܢܵܝܹ̈ܐ ܐ݇ܚܹܪ݇ܢܹ̈ܐ. ܐܵܦ ܓܵܪܲܓ ܟܠܚܲܕ ܩܵܒܸܠ ܕܵܐܟܼܝܼ ܒܸܕ ܗܵܘܝܵܐ ܥܵܒܼܘܿܕܘܼܬܵܐ، ܒܸܚܒܼܵܫܵܐ ܡܲܦܠܲܚܬܵܐ ܕܡܟܲܣܝܵܢܹ̈ܐ ܕܙܘܼܠܒܵܢܵܐ (condoms) ܘܡܵܢܥܵܢܵܐ ܕܒܛܝܼܢܘܼܬܵܐ (contraception).

### 3. ܥܵܒܼܘܿܕܹ̈ܐ ܘܒܸܝܵܗܒܼܵܐ ܘܒܸܫܩܵܠܵܐ

ܟܠܵܗܿ ܡܩܲܒܠܵܢܘܼܬܵܐ ܝܼܠܵܗܿ ܒܘܼܬ ܝܵܗܒܼܫܩܵܠܵܐ. ܫܲܪܝܼܟܹ̈ܐ ܣܢܝܼܩܹ̈ܐ ܝܢܵܐ ܕܥܵܒܼܘܿܕܵܐܝܼܬ ܐܵܡܪܝܼ ܝܲܢ ܥܵܒܼܕܝܼ ܚܲܕ ܡܸܢܕܝܼ ܩܵܐ ܕܨܲܚܨܝܼ ܐܸܢ ܫܲܪܝܼܟܲܝܗܝ ܒܵܥܝܼ ܕܫܵܩܠܝܼ ܣܲܗܡܵܐ ܓܵܘ ܥܵܒܼܘܿܕܘܼܬܵܐ ܓܸܢܣܵܢܵܝܬܵܐ.

ܐ݇ܢܵܫܹ̈ܐ ܡܵܨܝܼ ܝܵܗܒܼܝܼ ܘܫܵܩܠܝܼ ܒܘܼܬ ܡܩܲܒܠܵܢܘܼܬܵܐ ܒܐܘܼܪܚܵܐ ܕ:

* ܗܲܡܙܲܡܬܵܐ ــ ܩܵܐ ܛܘܼܦ̮ܣܵܐ ”ܡܵܨܹܝܢ ܚܵܦܩܸܢ ܠܵܟܼܝ؟“، ”ܒܵܥܝܲܬܝ ܓ̰ܲܪܒܲܬܝ...“، ”ܐܵܗܵܐ ܡܸܢܕܝܼ ܡܲܪܓܼܘܼܫܲܚ ܝܠܹܗ ܒܪܵܗܲܬܘܼܬܵܐ؟“
* ܡܲܚܙܲܝܬܵܐ ܕܠܵܐ ܚܲܒܪܵܢܹ̈ܐ ــ ܩܵܐ ܛܘܼܦ̮ܣܵܐ ܠܸܫܵܢܵܐ ܕܦܲܓܼܪܵܐ ܛܲܢܵܢܵܐ، ܫܲܪܲܟܬܵܐ ܥܵܒܼܘܿܕܬܵܐ، ܓܪܵܫܬܵܐ ܒܘܼܫ ܩܘܼܪܒܵܐ
* ܟܬܵܒܼܬܘܿܗܿ ــ ܒܥܸܕܵܢܵܐ ܕܥܵܒܼܘܿܕܘܼܬܵܐ ܓܸܢܣܵܢܵܝܬܵܐ ܥܲܠ ܐܸܢܬܸܪܢܸܬ.

ܐ݇ܢܵܫܹ̈ܐ ܓܵܪܲܓ ܨܲܚܨܝܼ ܐܸܢ ܫܲܪܝܼܟܲܝܗܝ ܒܵܥܝܼ ܕܫܵܘܬܸܦܝܼ ܓܵܘ ܚܕܵܐ ܥܵܒܼܘܿܕܘܼܬܵܐ ܓܸܢܣܵܢܵܝܬܵܐ. ܠܵܐ ܐ݇ܡܵܪܬܵܐ ܕ ‘ܠܵܐ’ ܠܹܐ ܝܠܵܗܿ ܡܲܥܢܵܝܘܿܗܿ ܕܚܲܕ ܦܲܪܨܘܿܦܵܐ ܒܸܩܒܵܠܵܐ ܝܠܹܗ؛ ܓܵܪܲܓ ܡܲܝܕܸܥܝܼ ܕܐܵܢܝܼ ܒܸܩܒܵܠܵܐ ܝܢܵܐ. ܐܸܢ ܐܝܼܬ ܟܠܚܲܕ ܡܼܢ ܢܝܼܫܲܢܩܹ̈ܐ ܕܡܲܚܦܲܠܬܵܐ ܝܲܢ ܠܵܐ ܐܲܟܲܕܬܵܐ، ܐܲܝܟܼ ܟܠܵܝܬܵܐ ܩܲܪܝܼܪܬܵܐ، ܡܲܥܢܵܝܘܿܗܿ ܝܼܠܹܗ ܕܦܲܪܨܘܿܦܵܐ ܠܹܐ ܝܠܹܗ ܒܸܩܒܵܠܵܐ. ܨܲܚܨܵܝܬܵܐ ܒܲܠܟܵܐ ܡܲܒܝܸܢܵܐ ܐܲܝܟܼ:

”ܒܵܥܝܲܬܝ ܚܲܕܟ̰ܵܐ ܡܥܲܪܩܸܠܲܬܝ؟“

”ܒܵܥܝܲܬܝ ܕܫܵܩܠܲܬܝ ܚܕܵܐ ܡܲܢܝܲܚܬܵܐ؟“

”ܒܵܥܝܲܬܝ ܕܟܵܠܝܲܬܝ؟“

”ܡܘܿܕܝܼ ܝܘܸܬ ܐ݇ܡܵܪܵܐ ܐܸܢ ܡܲܝܲܬ݇ܢ ܠܲܢ ܚܲܕܟ̰ܵܐ ܡܲܝܵܐ؟“

ܐܵܦ ܚܝܵܡܬܵܐ ܦܲܓܼܪܵܢܵܝܬܵܐ ܠܹܐ ܝܠܵܗܿ ܡܲܥܢܵܝܘܿܗܿ ܐܝܼܬ ܡܩܲܒܠܵܢܘܼܬܵܐ. ܠܲܝܬ ܫܵܘܝܹ̈ܐ ܝܲܢ ܕܲܪܓܼܹ̈ܐ ܦܪܝܼܫܹ̈ܐ ܕܡܩܲܒܠܵܢܘܼܬܵܐ. ܝܲܢ ܐܝܼܬ ܡܩܲܒܠܵܢܘܼܬܵܐ ܝܲܢ ܠܲܝܬ ܡܩܲܒܠܵܢܘܼܬܵܐ.

### 4. ܐܲܡܝܼܢܵܝܬܵܐ ܘܫܲܘܬܦܵܢܬܵܐ

ܡܩܲܒܠܵܢܘܼܬܵܐ ܝܼܠܵܗܿ ܚܕܵܐ ܥܲܡܵܠܝܼܬܵܐ ܐܲܡܝܼܢܵܝܬܵܐ ܘܫܲܘܬܦܵܢܬܵܐ. ܡܩܲܒܠܵܢܘܼܬܵܐ ܝܼܠܵܗܿ ܡܸܫܬܲܐܠܵܢܘܼܬܵܐ ܕܟܠܚܲܕ ܫܲܪܸܟܵܢܵܐ ܩܵܐ ܕܐܲܟܸܕ ܕܐܝܼܬ ܡܩܲܒܠܵܢܘܼܬܵܐ ܒܟܠܲܝܗܝ ܥܸܕܵܢܵܬܹ̈ܐ. ܐܲܚܬܘܿܢ ܠܹܐ ܐܲܚܟ̰ܝܼ ܝܵܗܒܼܝܼܬܘܿܢ ܘܫܵܩܠܝܼܬܘܿܢ ܒܘܼܬ ܕܝܼܘܿܗܿ ܚܕܵܐ ܓܵܗܵܐ ܡܼܢ ܩܵܕ݇ܡ ܫܲܪܲܝܬܵܐ ܕܥܵܒܼܘܿܕܘܼܬܵܐ ܓܸܢܣܵܢܵܝܬܵܐ، ܘܟܠܚܲܕ ܦܲܪܨܘܿܦܵܐ ܡܵܨܹܐ ܓܵܪܹܫ ܠܵܗܿ ܡܩܲܒܠܵܢܘܼܬܹܗ ܒܟܠ ܥܸܕܵܢܵܐ ܕܗܵܘܝܵܐ ܒܡܸܬܚܵܐ ܕܥܵܒܼܘܿܕܘܼܬܵܐ ܓܸܢܣܵܢܵܝܬܵܐ.

ܐܸܢ ܚܲܕ ܦܲܪܨܘܿܦܵܐ ܩܵܒܸܠ ܐܝܼܢܵܐ ܗܿܘ ܐ݇ܚܹܪ݇ܢܵܐ ܠܵܐ ܩܲܒܸܠ، ܗܿܝܓܵܗ݇ܐ ܠܲܝܬ ܡܩܲܒܠܵܢܘܼܬܵܐ. ܟܠܲܝܗܝ ܐ݇ܢܵܫܹ̈ܐ ܓܵܪܲܓ ܒܵܥܝܼ ܕܗܵܘܹܐܠܗܘܿܢ ܣܲܗܡܵܐ ܓܵܘ ܗܿܝ ܥܵܒܼܘܿܕܘܼܬܵܐ ܓܸܢܣܵܢܵܝܬܵܐ.



### 5. ܡܵܨܝܵܢܹ̈ܐ ܘܡܸܬܡܵܨܝܵܢܹ̈ܐ

ܟܠܚܲܕ ܦܲܪܨܘܿܦܵܐ ܕܫܲܪܘܼܟܹܐ ܝܠܹܗ ܓܵܘ ܥܵܒܼܘܿܕܘܼܬܵܐ ܓܸܢܣܵܢܵܝܬܵܐ ܣܢܝܼܩܵܐ ܝܠܹܗ ܕܗܵܘܹܐ ܡܵܨܝܵܢܵܐ ܕܩܲܒܸܠ ܝܲܢ ܝܵܗܹܒܼ ܘܫܵܩܹܠ ܕܗܿܘ ܠܹܐ ܝܠܹܗ ܒܸܩܒܵܠܵܐ. ܐ݇ܢܵܫܹ̈ܐ ܠܹܐ ܡܵܨܝܼ ܕܩܵܒܠܝܼ ܐܸܢ ܐܵܢܝܼ ܝܼܢܵܐ:

* ܬܚܘܿܬ ܥܘܼܡܪܵܐ ܕܡܩܲܒܠܵܢܘܼܬܵܐ (16 ܝܲܢ 17 ܫܸܢܹ̈ܐ) ـ ܐܵܗܵܐ ܟܹܐ ܫܲܚܠܸܦ ܓܵܘ ܣܲܗܡܹ̈ܐ ܦܪܝܼܫܹ̈ܐ ܕܐܘܿܣܬܪܵܠܝܵܐ ܘܐܝܼܬ ܫܢܘܼܙܝܹ̈ܐ ܩܵܐ ܐ݇ܢܵܫܹ̈ܐ ܕܨܸܒܼܝܵܢܵܐܝܼܬ ܫܲܘܬܘܼܦܹܐ ܝܢܵܐ ܓܵܘ ܥܲܒܼܘܿܕܘܼܬܵܐ ܓܸܢܣܵܢܵܝܬܵܐ ܘܕܝܼܢܵܐ ܩܘܼܪܒܵܐ ܠܥܘܼܡܪܵܐ ܕܡܩܲܒܠܵܢܘܼܬܵܐ
* ܪܵܘܵܝܹ̈ܐ، ܬܚܘܿܬ ܡܲܥܒܕܵܢܘܼܬܵܐ ܝܲܩܘܼܪܬܵܐ ܕܡܥܲܩܕܵܢܹ̈ܐ (ܣܲܡܹ̈ܐ ܡܲܬܒܼܸܢܵܢܹ̈ܐ) ܝܲܢ ܫܬܵܝܬܵܐ ܡܲܪܘܸܝܵܢܬܵܐ
* ܠܵܐ ܗܸܫܝܲܪܹ̈ܐ ـ ܠܵܐ ܪܥܝܼܫܹ̈ܐ ܘܙܗܝܼܪܹ̈ܐ.

ܫܲܪܝܼܟܹ̈ܐ ܣܢܝܼܩܹ̈ܐ ܝܢܵܐ ܕܥܵܒܼܘܿܕܵܐܝܼܬ ܐܵܡܪܝܼ ܝܲܢ ܥܵܒܼܕܝܼ ܚܲܕ ܡܸܢܕܝܼ ܩܵܐ ܕܨܲܚܨܝܼ ܐܸܢ ܫܲܪܝܼܟܲܝܗܝ ܡܸܬܡܵܨܝܵܢܹ̈ܐ ܝܢܵܐ ܘܒܵܥܝܼ ܕܫܲܘܬܸܦܝܼ ܓܵܘ ܚܕܵܐ ܥܵܒܼܘܿܕܘܼܬܵܐ ܓܸܢܣܵܢܵܝܬܵܐ.

ܣܲܚܒܸܪܘܼܢ ܠܫܵܘܦܵܐ [consent.gov.au](https://www.consent.gov.au/) ܩܵܐ ܕܝܵܠܦܝܼܬܘܿܢ ܒܘܼܫ ܙܵܘܕܵܐ.

## ܐܘܼܪܚܵܐ ܕܫܲܪܲܝܬܵܐ ܕܣܘܼܘܵܕܵܐ (ܗܲܡܙܲܡܬܵܐ) ܥܲܡ ܐ݇ܚܹܪ݇ܢܹ̈ܐ

ܩܵܐ ܗܲܝܲܪܬܵܐ ܕܕܪܵܫܬܵܘܟܼܘܿܢ ܥܲܡ ܐ݇ܢܵܫܹ̈ܐ ܐ݇ܚܹܪ݇ܢܹ̈ܐ ܟܡܝܼܠܹ̈ܐ ܒܫܸܢܹ̈ܐ، ܒܲܠܟܵܐ ܬܲܚܡܸܢܝܼܬܘܿܢ ܒܡܲܦܠܲܚܬܵܐ ܕܐܲܢܹܐ ܫܲܪܝܵܢܹ̈ܐ ܕܣܘܼܘܵܕܹ̈ܐ.



### ܫܲܪܝܵܢܹ̈ܐ ܕܣܘܼܘܵܕܹ̈ܐ ܒܘܼܬ ܐܲܒܼܵܗܘܼܬܵܐ

* ܕܵܐܟܼܝܼ ܟܹܐ ܗܲܡܙܸܡܝܼܬܘܿܢ ܥܲܡ ܫܲܒܼܪܵܘܟܼ̈ܘܿܢ ܒܘܼܬ ܡܠܘܿܐܹ̈ܐ ܠܵܐ ܥܝܵܕܵܝܹ̈ܐ؟
* ܐܲܝܢܝܼ ܥܘܼܡܪܵܐ ܟܹܐ ܚܵܫܒܸܢܝܼܬܘܿܢ ܠܹܗ ܥܘܼܡܪܵܐ ܠܚܝܼܡܵܐ ܘܩܵܐ ܡܘܿܕܝܼ؟
* ܕܵܐܟܼܝܼ ܡܵܨܲܚ ܡܲܠܦܲܚܠܗܘܿܢ ܫܲܒܼܪܹ̈ܐ ܕܡܲܝܕܸܥܝܼ ܕܐܵܢܝܼ ܠܵܐ ܝܢܵܐ ܒܸܩܒܵܠܵܐ ܝܲܢ ܕܓܵܪܫܝܼܠܵܗܿ ܡܩܲܒܠܵܢܘܼܬܵܐ؟

### ܫܲܪܝܵܢܹ̈ܐ ܕܣܘܼܘܵܕܹ̈ܐ ܒܘܼܬ ܐ݇ܚܝܵܢܘܼܝܵܬܹ̈ܐ

* ܩܵܐ ܡܘܿܕܝܼ ܝܠܵܗܿ ܡܩܲܒܠܵܢܘܼܬܵܐ ܐܵܢܲܢܩܵܝܬܵܐ ܩܵܐ ܥܵܒܼܘܿܕܘܼܬܵܐ ܓܸܢܣܵܢܵܝܬܵܐ ܫܲܝܢܵܝܬܵܐ ܘܐ݇ܚܝܵܢܘܼܝܵܬܹ̈ܐ ܚܘܼܠܡܵܢܵܝܹ̈ܐ؟
* ܝܼܠܵܗܿ ܒܲܩܲܪܬܵܐ ܒܘܼܬ ܡܩܲܒܠܵܢܘܼܬܵܐ ܒܘܼܫ ܐܵܢܲܢܩܵܝܬܵܐ ܓܵܘ ܚܕܵܐ ܐ݇ܚܝܵܢܘܼܬܵܐ ܚܲܕܬܬܵܐ ܡܼܢ ܚܕܵܐ ܐ݇ܚܝܵܢܘܼܬܵܐ ܡܸܫܬܵܘܕܝܵܢܬܵܐ، ܩܵܐ ܡܸܬܚܵܐ ܝܲܪܝܼܟܼܵܐ ܕܥܸܕܵܢܵܐ؟
* ܣܢܝܼܩܹ̈ܐ ܝܬܘܿܢ ܕܗܵܘܝܼܬܘܿܢ ܓܵܘ ܚܕܵܐ ܐ݇ܚܝܵܢܘܼܬܵܐ ܥܲܡ ܚܲܕ ܦܲܪܨܘܿܦܵܐ ܩܵܐ ܕܡܩܲܒܠܵܢܘܼܬܵܐ ܗܵܘܝܵܐ ܐܲܠܨܵܝܬܵܐ؟

### ܫܲܪܝܵܢܹ̈ܐ ܕܣܘܼܘܵܕܹ̈ܐ ܒܘܼܬ ܡܩܲܒܠܵܢܘܼܬܵܐ

* ܕܵܐܟܼܝܼ ܝܬܘܿܢ ܒܝܼܵܗܒܼܵܐ ܘܒܸܫܩܵܠܵܐ ܒܘܼܬ ܡܩܲܒܠܵܢܘܼܬܵܐ، ܘܐܝܼܬ ܐܲܝܟܲܢܘܵܬܹ̈ܐ ܐܲܝܟܵܐ ܕܦܝܼܫܬܵܐ ܝܠܵܗܿ ܚܒܼܝܼܫܬܵܐ؟
* ܐܝܼܬܠܗܘܿܢ ܡܲܪܕܘܼܬܵܘܟܼܘܿܢ ܝܲܢ ܗܲܝܡܵܢܘܼܝܵܬܵܘܟܼ̈ܘܿܢ ܬܵܘܕܝܼܬܵܢܵܝܹ̈ܐ ܡܲܥܒܕܵܢܘܼܬܵܐ ܥܲܠ ܐܘܼܪܚܵܐ ܠܝܼܕܵܥܝܵܐ ܐܸܢ ܐܝܼܬ ܡܩܲܒܠܵܢܘܼܬܵܐ؟
* ܗܲܡܙܲܡܬܵܐ ܒܘܼܬ ܡܩܲܒܠܵܢܘܼܬܵܐ ܟܹܐ ܥܵܒܼܕܵܐ ܠܗܘܿܢ ܐ݇ܚܝܵܢܘܼܝܵܬܹ̈ܐ ܕܡܲܒܝܸܢܝܼ ܠܵܐ ܥܝܵܕܵܝܹ̈ܐ؟ ܐܸܢ ܗܹܐ، ܕܵܐܟܼܝܼ ܡܵܨܲܚ ܓܼܵܠܒܲܚ ܐܸܠܘܿܗܿ؟

## ܒܘܼܩܵܪܹ̈ܐ ܪܵܒܵܐ ܓܵܗܹ̈ܐ ܦܝܼܫܹܐ ܒܘܼܩܪܹܐ ܒܘܼܬ ܡܩܲܒܠܵܢܘܼܬܵܐ (FAQs)

### ܣܢܝܼܩܹܐ ܝܬܘܿܢ ܕܝܵܗܒܼܝܼܬܘܿܢ ܡܩܲܒܠܵܢܘܼܬܵܐ ܩܵܐ ܓܪܵܫܬܵܐ ܕܨܘܼܪܝܵܬܹ̈ܐ ܝܲܢ ܫܩܵܠܬܵܐ ܕܒܼܝܼܕܝܘܿܝܹ̈ܐ؟

ܓܵܪܲܓ ܗܲܡܵܫܵܐ ܛܵܠܒܝܼܬܘܿܢ ܡܩܲܒܠܵܢܘܼܬܵܐ ܡܼܢ ܩܵܕ݇ܡ ܫܲܪܲܟܬܵܐ ܕܨܘܼܪܬܵܐ ܝܲܢ ܒܼܝܼܝܘܿ ܕܚܲܕ ܦܲܪܨܘܿܦܵܐ ܐ݇ܚܹܪ݇ܢܵܐ.

ܐܲܚܬܘܿܢ ܡܵܨܝܼܬܘܿܢ ܛܵܠܒܝܼܬܘܿܢ ܡܩܲܒܠܵܢܘܼܬܵܐ ܕܫܩܵܠܬܵܐ ܝܲܢ ܡܲܦܠܲܚܬܵܐ ܕܚܕܵܐ ܨܘܼܪܬܵܐ ܐܸܠܸܟܬܪܘܿܢܵܝܬܵܐ ܒܒܲܩܲܪܬܵܐ:

”ܡܵܨܹܝܢ ܐܵܢܵܐ ܫܵܩܠܸܢ ܚܕܵܐ ܨܘܼܪܬܵܐ ܕܕܝܼܵܟܼܝ؟“

”ܡܵܨܹܝܢ ܐܵܢܵܐ ܫܲܪܸܟܸܢ ܠܐܲܝܵܐ ܨܘܼܪܬܵܐ \ ܠܐܵܗܵܐ ܒܼܝܼܕܝܘܿ ܕܕܝܼܵܟܼܝ ܥܲܡ [ܡܲܥܒܼܸܪܘܼܢ ܫܸܡܵܐ \ ܕܵܣܬܵܐ ܕܗܲܡܙܲܡܬܵܐ (chat)] ؟ “

”ܡܵܨܹܝܢ ܐܵܢܵܐ ܫܲܕܪܸܢ ܠܐܲܝܵܐ ܨܘܼܪܬܵܐ \ ܠܐܵܗܵܐ ܒܼܝܼܕܝܘܿ ܕܕܝܼܵܟܼܝ ܩܵܐ [ܡܲܥܒܼܪܘܼܢ ܒܹܐܡܵܐ ܕܝܘܼܕܵܥܵܐ ܫܵܘܬܵܦܵܝܵܐ] ܕܕܝܼܝܼ؟“

ܗܸܟ̰ ܠܹܐ ܝܠܵܗܿ ܡܸܬܩܲܒܠܵܢܬܵܐ ܫܲܪܲܟܬܵܐ ܕܚܒܼܝܼܫܘܼܬܵܐ ܕܝܼܠܵܢܵܝܬܵܐ، ܓܸܢܣܵܢܵܝܬܵܐ، ܡܲܢܟܼܸܦܵܢܬܵܐ ܝܲܢ ܠܵܐ ܠܚܝܼܡܬܵܐ ܕܚܲܕ ܦܲܪܨܘܿܦܵܐ ܥܲܡ ܐ݇ܚܹܪ݇ܢܹ̈ܐ ܕܠܵܐ ܡܩܲܒܠܵܢܘܼܬܵܐ. ܡܲܒܪܵܝܬܵܐ ܕܗܵܕܟܼܵܐ ܚܒܼܝܼܫܘܼܬܵܐ ܠܵܐ ܝܵܗܒܼܵܐ ܠܵܘܟܼܘܿܢ ܦܣܵܣܵܐ ܝܵܬܵܢܵܝܵܐ ܩܵܐ ܫܲܪܲܟܬܵܐ.

ܡܲܬܲܒܼܬܵܐ ܕܚܲܝܠܵܐ ܥܲܠ ܐ݇ܢܵܫܹ̈ܐ ܐ݇ܚܹܪ݇ܢܹ̈ܐ ܕܫܲܪܸܟܝܼ ܚܒܼܝܼܫܘܼܬܵܐ ܚܘܼܒܵܢܵܝܬܵܐ ܠܵܐ ܝܠܵܗܿ ܡܸܬܩܲܒܠܵܢܬܵܐ ܘܩܲܒܲܠܬܘܿܗܿ ܠܹܐ ܝܠܵܗܿ ܡܲܥܢܵܝܘܿܗܿ ܒܸܕ ܦܵܝܼܫܵܐ ܡܘܼܥܡܸܠܬܵܐ ܐܲܝܟܼ ܩܲܒܲܠܬܘܿܗܿ. ܐܸܢ ܠܹܐ ܝܬܘܿܢ ܐܲܟܝܼܕܹ̈ܐ ܝܲܢ ܠܹܐ ܝܬܘܿܢ ܪܵܗܲܬ ܒܘܼܬ ܫܲܪܲܟܬܵܐ، ܟܠܝܼܡܘܼܢ، ܬܲܚܡܸܢܘܼܢ، ܘܛܠܘܿܒܘܼܢ ܡܗܲܕܝܵܢܘܼܬܵܐ.

ܩܵܐ ܡܲܒܘܼܥܹ̈ܐ ܒܘܼܫ ܙܵܘܕܵܐ ܒܘܼܬ ܡܩܲܒܠܵܢܘܼܬܵܐ ܕܨܘܼܪܬܵܐ ܩܵܐ ܐܲܒܼܵܗܹ̈ܐ ܣܲܚܒܸܪܘܼܢ ܠ [eSafety](https://www.esafety.gov.au/parents).

### ܐܝܼܬ ܬܵܡܵܐ ܐܲܝܢܝܼ ܐܵܗܘܵܠܵܬܹ̈ܐ ܕܗܵܘܝܼ ܐܲܝܟܵܐ ܕܡܸܬܩܲܒܠܵܢܬܵܐ ܝܠܵܗܿ ܝܲܨܝܼܦܘܼܬܵܐ ܠܵܐ ܛܠܝܼܒܬܵܐ؟

ܝܲܨܝܼܦܘܼܬܵܐ ܠܵܐ ܛܠܝܼܒܬܵܐ ܗܸܟ̰ ܠܹܐ ܝܠܵܗܿ ܡܸܬܩܲܒܠܵܢܬܵܐ، ܒܐܲܝܢܝܼ ܐܵܗܘܵܠ ܕܗܵܘܝܵܐ. ܟܠܚܲܕ ܦܲܪܨܘܿܦܵܐ ܐܝܼܬܠܹܗ ܗܲܩܘܼܬܵܐ ܕܪܵܓܼܹܫ ܕܫܲܝܢܵܝܵܐ ܝܠܹܗ ܘܪܵܗܲܬ، ܘܗܸܟ̰ ܦܲܪܨܘܿܦܵܐ ܓܵܪܲܓ ܗܸܟ̰ ܠܵܐ ܚܵܫܹܒܼ ܡܩܲܒܠܵܢܘܼܬܵܐ ܦܝܼܫܬܵܐ ܝܠܵܗܿ ܝܗܝܼܒܼܬܵܐ.

### ܟܹܐ ܡܲܚܪܸܒܼܵܐ ܛܠܵܒܬܵܐ ܕܡܩܲܒܠܵܢܘܼܬܵܐ ܠܣܵܘܕܵܐ؟

ܠܵܐ ܒܗܸܟ̰ ܥܸܕܵܢܵܐ. ܡܩܲܒܠܵܢܘܼܬܵܐ ܓܵܪܲܓ ܠܵܐ ܦܵܝܫܵܐ ܪܓܼܝܼܫܬܵܐ ܕܝܼܠܵܗܿ ܪܘܼܫܡܵܝܬܵܐ ܘܠܵܐ ܥܝܵܕܵܝܬܵܐ. ܡܵܨܝܵܐ ܕܗܵܘܝܵܐ ܦܫܝܼܛܬܵܐ ܐܲܝܟܼ ܒܲܩܲܪܬܵܐ ܕܒܘܼܩܵܪܹ̈ܐ ܐܲܝܟܼ ”ܡܘܿܕܝܼ ܝܠܹܗ ܓܵܘ ܒܵܠܵܟܼܝ؟“ ܝܲܢ ”ܒܵܥܝܲܬܝ ܕܐܵܙܲܠ݇ܚ ܠܵܩܵܕ݇ܡܵܐ؟“

ܡܘܿܕܝܼ ܒܸܕ ’ܡܲܚܪܸܒܼܠܹܗ ܣܵܘܕܵܐ‘ ܝܼܠܹܗ ܪܚܵܫܬܵܐ ܠܵܩܵܕ݇ܡܵܐ ܕܠܵܐ ܗܘܵܝܬܵܐ ܐܲܟܝܼܕܹ̈ܐ ܐܸܢ ܗܿܘ ܦܲܪܨܘܿܦܵܐ ܐ݇ܚܹܪ݇ܢܵܐ ܝܼܠܹܗ ܫܲܪܝܼܪܵܐܝܼܬ ܪܵܗܲܬ ܘܒܵܥܹܐ.



### ܕܵܐܟܼܝܼ ܐܲܚܬܘܿܢ ܓܵܪܫܝܼܬܘܿܢ ܠܵܗܿ ܡܩܲܒܠܵܢܘܼܬܵܘܟܼܘܿܢ ܐܸܢ ܠܹܐ ܝܬܘܿܢ ܒܸܪܓܼܵܫܵܐ ܒܪܵܗܲܬܘܼܬܵܐ؟

ܐܲܚܬܘܿܢ ܡܵܨܝܼܬܘܿܢ ܫܲܚܠܸܦܝܼܬܘܿܢ ܠܵܗܿ ܬܲܚܡܲܢܬܵܘܟܼܘܿܢ ܒܟܠ ܥܸܕܵܢܵܐ ܕܗܵܘܝܵܐ ܒܘܼܬ ܫܲܘܬܲܦܬܵܐ ܓܸܢܣܵܢܵܝܬܵܐ، ܘܟܠܚܲܕ ܦܲܪܨܘܿܦܵܐ ܓܵܪܲܓ ܟܵܠܹܐ. ܟܠܲܝܗܝ ܐ݇ܢܵܫܹ̈ܐ ܐܝܼܬܠܗܘܿܢ ܗܲܩܘܼܬܵܐ ܕܫܵܩܠܝܼ ܦܘܼܣܩܵܢܵܐ ܒܘܼܬ ܩܲܘܸܡ ܠܦܲܓܼܪܵܐ ܕܓܵܢܲܝܗܝ.

ܛܘܼܦ̮ܣܹ̈ܐ ܣܸܦܘܵܬܵܢܵܝܹ̈ܐ ܒܲܠܟܵܐ ܗܵܘܝܼ ܗܵܕܟܼܵܐ:

”ܐܵܢܵܐ ܫܘܼܚܠܸܦܠܝܼ ܚܸܝܼܵܠܝܼ“

”ܐܵܢܵܐ ܠܹܐ ܝܘܵܢ ܒܸܪܓܼܵܫܵܐ ܒܪܵܗܲܬܘܼܬܵܐ“

”ܐܵܢܵܐ ܐ݇ܚܹܪ݇ܢܵܐ ܠܹܐ ܒܵܥܝܵܢ ܕܥܵܒܼܕܵܢ ܠܐܵܗܵܐ ܡܸܢܕܝܼ“

ܐܵܦ ܗܲܡܙܲܡܝܵܬܹ̈ܐ ܠܵܐ ܚܲܕܪܹܫܵܝܹ̈ܐ ܡܵܨܝܼ ܡܲܚܙܝܼ ܓܪܵܫܬܵܐ ܕܡܩܲܒܠܵܢܘܼܬܵܐ. ܩܵܐ ܛܘܼܦ̮ܣܵܐ:

”ܐܵܢܵܐ ܟܫܝܼܚܬܵܐ ܝܘܵܢ“

”ܐܵܢܵܐ ܠܹܐ ܝܘܵܢ ܐܲܟܝܼܕܬܵܐ ܡܼܢ ܐܵܗܵܐ ܡܸܢܕܝܼ“

”ܐܵܢܵܐ ܠܹܐ ܝܘܵܢ ܐܲܟܝܼܕܬܵܐ ܕܐܝܼܬܠܝܼ ܣܵܘܕܵܐ ܐ݇ܚܹܪ݇ܢܵܐ“

ܠܵܐ ܟܠܚܲܕ ܟܹܐ ܡܲܫܟܼܸܚܠܵܗܿ ܗܵܣܵܢܵܝ ܕܡܲܕܸܥܠܗܘܿܢ ܠܬܚܘܼܡܹܗ ܩܵܐ ܐ݇ܚܹܪ݇ܢܹ̈ܐ ܣܸܦܘܵܬܵܢܵܐܝܼܬ. ܝܵܗܒܼܫܩܵܠܵܐ ܠܵܐ ܪܬܝܼܡܵܐ ܝܼܠܹܗ ܡܸܬܩܲܒܠܵܢܵܐ ܗܲܪ ܐܲܝܟܼ ܚܲܒܪܹ̈ܐ. ܚܲܕܟܡܵܐ ܪܸܡܙܹ̈ܐ ܠܵܐ ܪܬܝܼܡܹ̈ܐ ܕܓܵܪܲܓ ܝܵܕܥܝܼܬܘܿܢ ܠܗܘܿܢ ܝܼܢܵܐ:

* ܐ݇ܚܹܪ݇ܢܵܐ ܠܵܐ ܫܲܘܬܘܼܦܹܐ ܥܵܒܼܘܿܕܵܐܝܼܬ
* ܠܵܐ ܒܸܓ̰ܘܵܓ̰ܵܐ ܝܲܢ ܒܸܗܘܵܝܵܐ ܫܸܠܝܹ̈ܐ
* ܒܸܪܚܵܩܵܐ ܡܼܢ ܓܲܫܲܩܬܵܐ ܓܵܘ ܥܲܝܢܹ̈ܐ ܝܲܢ ܓܲܫܘܼܩܹܐ ܠܚܲܕ ܓܹܒܵܐ ܐ݇ܚܹܪ݇ܢܵܐ
* ܡܲܪܚܲܩܬܵܐ ܕܓܵܢܵܐ ܦܲܓܼܪܵܢܵܐܝܼܬ
* ܡܲܚܙܲܝܬܵܐ ܕܢܝܼܫܲܢܩܹ̈ܐ ܕܚܠܝܼܨܘܼܬܵܐ ܝܲܢ ܕܠܵܐ ܪܵܗܲܬܘܼܬܵܐ.

ܝܵܗܒܼܫܩܵܠܵܐ ܨܸܦܝܵܐ ܘܦܬܝܼܚܵܐ ܝܼܠܹܗ ܩܕܝܼܠܵܐ. ܟܠܚܲܕ ܦܲܪܨܘܿܦܵܐ ܐܝܼܬܠܹܗ ܗܲܩܘܼܬܵܐ ܕܡܲܬܸܒܼ ܬܚܘܼܡܹ̈ܐ ܕܫܵܒܼܩܝܼܠܹܗ ܪܵܓܼܹܫ ܕܝܼܠܹܗ ܒܫܲܝܢܘܼܬܵܐ ܘܡܝܲܩܪܵܢܘܼܬܵܐ.

### ܡܸܬܩܲܒܠܵܢܬܵܐ ܝܠܵܗܿ ܚܩܵܪܬܵܐ ܕܚܲܕ ܦܲܪܨܘܿܦܵܐ ܒܘܼܬ ܡܸܬܚܵܙܝܵܢܘܼܬܲܝܗܝ؟

ܐܝܼܬ ܦܘܼܪܫܘܼܢܝܵܐ ܒܹܝܠ ܚܩܵܪܬܵܐ ܕܚܲܕ ܦܲܪܨܘܿܦܵܐ ܘܒܹܝܠ ܡܲܣܩܲܕܬܵܐ ܠܵܐ ܡܘܼܚܸܒܬܵܐ، ܚܦܝܼܛܬܵܐ ܓܸܢܣܵܢܵܐܝܼܬ ܝܲܢ ܨܵܦܚܵܢܬܵܐ ܓܸܢܣܵܢܵܐܝܼܬ. ܐܸܢ ܟܠܚܲܕ ܗܵܘܹܐ ܒܸܪܓܼܵܫܵܐ ܒܐܵܗܵܐ ܡܸܢܕܝܼ، ܘܐܵܗܵܐ ܨܸܦܝܵܐ ܝܠܹܗ ܝܲܢ ܒܐܘܼܪܚܵܐ ܕܠܸܫܵܢܵܐ ܕܦܲܓܼܪܵܐ، ܝܲܢ ܣܸܦܘܵܬܵܢܵܐܝܼܬ. ܐܸܢ ܐܲܚܬܘܿܢ ܠܹܐ ܝܬܘܿܢ ܐܲܟܝܼܕܹ̈ܐ، ܝܼܠܵܗܿ ܥܸܕܵܢܵܐ ܩܵܐ ܕܒܲܩܪܝܼܬܘܿܢ.

### ܝܼܠܵܗܿ ܒܲܩܲܪܬܵܐ ܒܘܼܬ ܡܩܲܒܠܵܢܘܼܬܵܐ ܓܸܢܣܵܢܵܝܬܵܐ ܒܘܼܫ ܐܵܢܲܢܩܵܝܬܵܐ ܓܵܘ ܚܕܵܐ ܐ݇ܚܵܝܢܘܼܬܵܐ ܚܲܕܬܬܵܐ ܡܼܢ ܗܿܝ ܕܓܵܘ ܚܕܵܐ ܐ݇ܚܵܝܢܘܼܬܵܐ ܕܩܵܐ ܚܲܕ ܡܸܬܚܵܐ ܝܲܪܝܼܟܼܵܐ ܕܥܸܕܵܢܵܐ؟

ܛܠܵܒܬܵܐ ܕܡܩܲܒܠܵܢܘܼܬܵܐ ܝܼܠܵܗܿ ܐܲܠܨܵܝܬܵܐ ܓܵܘ ܟܠܚܲܕ ܬܲܗܵܪܵܐ ܕܐ݇ܚܝܵܢܘܼܬܵܐ ܝܲܢ ܟܠܚܕܵܐ ܥܵܒܼܘܿܕܘܼܬܵܐ ܓܸܢܣܵܢܵܝܬܵܐ ܕܠܒܼܲܕܲܪ ܡܼܢ ܚܕܵܐ ܐ݇ܚܝܵܢܘܼܬܵܐ.

## ܦܵܣܘܿܥܝܵܬܹ̈ܐ ܐܵܬܝܵܢܹ̈ܐ

ܡܩܲܒܠܵܢܘܼܬܵܐ ܠܹܐ ܣܵܒܪܵܐ، ܣܲܒܵܒ ܦܲܪܡܲܝܬܵܐ ܕܟܠܵܗܿ ܬܵܘܠܵܕܬܵܐ ܒܘܼܬ ܡܩܲܒܠܵܢܘܼܬܵܐ ܬܠܝܼܬܵܐ ܝܠܵܗܿ ܥܲܠܲܢ ܐܲܚܢܲܢ ܕܝܵܠܦܲܚ، ܦܲܪܡܸܝܲܚ، ܘܗܲܡܙܸܡܲܚ ܒܘܼܬ ܕܝܼܘܿܗܿ، ܐܸܕܝܘܿܡ.

### ܐܸܢ ܒܲܣܡܵܐܠܵܘܟܼܘܿܢ ܚܙܝܼܡܘܼܢ ܠܡܲܒܘܼܥܹ̈ܐ ܙܵܘܕܵܢܹ̈ܐ ܘܐܲܣܵܢܹ̈ܐ ܩܵܐ ܡܲܪܘܲܚܬܵܐ ܕܣܘܼܘܵܕܵܐ ܒܘܼܫ ܙܵܘܕܵܐ:

[ܫܵܘܦܵܐ ܐܸܠܸܟܬܪܘܿܢܵܝܵܐ ܕܡܩܲܒܠܵܢܘܼܬܵܐ](https://www.consent.gov.au/)

[ܡܗܲܕܝܵܢܵܐ ܩܵܐ ܥܒܼܵܕܬܵܐ ܕܣܘܼܘܵܕܹ̈ܐ ܥܲܡ ܐ݇ܢܵܫܹ̈ܐ ܥܠܲܝܡܹ̈ܐ ــ ܒܸܚܒܼܵܫܵܐ ܒܘܼܩܵܪܹ̈ܐ ܪܵܒܵܐ ܓܵܗܹ̈ܐ ܦܝܼܫܹܐ ܒܘܼܩܪܹܐ ܒܘܼܬ ܡܩܲܒܠܵܢܘܼܬܵܐ](https://www.consent.gov.au/conversation-guides)

[ܡܲܫܚܸܢܵܢܹ̈ܐ ܕܣܘܼܘܵܕܵܐ](https://www.consent.gov.au/)

[ܟܲܪܡܘܼܟܼܬܵܐ ܕܡܩܲܒܠܵܢܘܼܬܵܐ ــ ܡܲܨܠܵܝܵܬܹ̈ܐ ܘܐܲܣܵܢܹ̈ܐ ܠܡܲܦܠܘܼܚܹܐ ܓܵܘ ܒܲܝܬܵܐ ܘܓܵܘ ܟܢܘܼܫܬܵܘܟܼܘܿܢ](https://www.consent.gov.au/translated-resources)

[The Line ــ ܩܵܐ ܡܵܘܕܥܵܢܘܼܬܵܐ ܒܘܼܫ ܙܵܘܕܵܐ ܒܘܼܬ ܡܩܲܒܠܵܢܘܼܬܵܐ](https://www.theline.org.au/)

1. ܟܘܼܢܵܫ ܪܸܥܝܵܢܹ̈ܐ ܐܲܬܪܵܝܵܐ ܕܕܘܼܒܵܪܹ̈ܐ ܕܟܢܘܼܫܬܵܐ ܠܘܼܩܒܼܵܠ ܥܢܵܦܵܐ ܕܲܠܩܘܼܒܼܠ ܢܸܫܹ̈ܐ ܥܒܼܝܼܕܵܐ ܒܫܸܢܹ̈ܐ ܕ 2017 ܘ 2021. [↑](#footnote-ref-1)